Paġna IL-PARLAMENT EWROPEW, IL-KUNSILL EWROPEW, IL-KUNSILL TAL-UNJONI EWROPEA, IL-KUMMISSJONI EWROPEA, IL-QORTI TAL-ĠUSTIZZJA TAL-UNJONI EWROPEA, IL-BANK ĊENTRALI EWROPEW, IL-QORTI EWROPEA TAL-AWDITURI, IS-SERVIZZ EWROPEW GĦALL-AZZJONI ESTERNA, IL-KUMITAT EKONOMIKU U SOĊJALI EWROPEW, IL-KUMITAT EWROPEW TAR-REĠJUNI U L-BANK EWROPEW TAL-INVESTIMENT It-tisħiħ tal-kapaċità tal-istituzzjonijiet, il-korpi u l-aġenziji kollha tal-Unjoni Ewropea biex jittrattaw it-theddid ċibernetiku u d-dgħufijiet u biex jipprevjenu, jidentifikaw u jirrispondu għal attakki ċibernetiċi kontra l-infrastrutturi tat-teknoloġija tal-informazzjoni u l-komunikazzjoni (ICT) tagħhom, jibqa' prijorità għolja peress li netwerks u sistemi tal-ICT li jiffunzjonaw huma kritiċi għall-kapaċità tagħhom li jwettqu l-missjonijiet tagħhom. Wara inizjattiva mill-Viċi Presidenti tal-Kummissjoni Neelie Kroes u Maroš Ševčovič, is-Segretarji Ġenerali tal-istituzzjonijiet u l-korpi tal-Unjoni ddeċidew f'Mejju 2011 li jistabbilixxu tim ta' prekonfigurazzjoni għal skwadra ta' rispons f'emerġenza relatata mal-kompjuters għall-istituzzjonijiet, il-korpi u l-aġenziji tal-Unjoni (CERT-UE) sorveljat minn Bord ta' Tmexxija interistituzzjonali. F'Lulju 2012, is-Segretarji Ġenerali kkonfermaw l-arranġamenti prattiċi u qablu li jżommu s-CERT-UE bħala entità permanenti biex tkompli tgħin biex ittejjeb il-livell ġenerali tas-sigurtà tat-teknoloġija tal-informazzjoni (IT) tal-istituzzjonijiet, il-korpi u l-aġenziji tal-Unjoni bħala eżempju ta' kooperazzjoni interistituzzjonali viżibbli fiċ-ċibersigurtà. Ir-rieżamijiet li twettqu fl-2014 u l-2016 urew li s-CERT-UE kompliet timmatura u issa laħqet l-istadju fejn hija għandha tiġi formalizzata bi struttura finanzjarja u ta' governanza aktar sostenibbli u trasparenti. L-istruttura tal-governanza tas-CERT-UE għandha tistabbilixxi r-rwol u l-kompiti tas-CERT-UE, ir-responsabbiltajiet tal-kap tagħha, ir-rwol u l-kompiti tal-Bord ta' Tmexxija tagħha, u r-responsabbiltajiet tal-istituzzjonijiet, il-korpi u l-aġenziji tal-Unjoni fl-appoġġ għas-CERT-UE. Is-CERT-UE għandu jingħatalha finanzjament u persunal sostenibbli, filwaqt li jkun żgurat il-valur għall-flus u qafas adegwat ta' persunal permanenti u filwaqt li l-ispejjeż amministrattivi tas-CERT-UE jinżammu baxxi kemm jista' jkun. Dan l-Arranġament huwa ffirmat mill-istituzzjonijiet u l-korpi parteċipanti tal-Unjoni wara t-tlestija tal-proċeduri interni rispettivi tagħhom għal dak il-għan; l-aġenziji tal-Unjoni elenkati fl-Anness I li huma responsabbli għall-infrastruttura tal-ICT tagħhom stess ikkonfermaw formalment bil-miktub lill-President tal-Bord ta' Tmexxija tas-CERT-UE li huma ser japplikawh, IKKONKLUDEW DAN L-ARRANĠAMENT: L-għan ta' dan l-arranġament huwa li jiġu stabbiliti r-regoli għall-funzjonament u l-organizzazzjoni tal-iskwadra interistituzzjonali ta' rispons f'emerġenza relatata mal-kompjuters għall-istituzzjonijiet, il-korpi u l-aġenziji tal-Unjoni ("CERT-UE"). Il-missjoni tas-CERT-UE għandha tkun li tikkontribwixxi għas-sigurtà tal-infrastruttura tal-ICT tal-istituzzjonijiet, il-korpi u l-aġenziji kollha tal-Unjoni ("il-kostitwenti") billi tgħin fil-prevenzjoni, il-kxif, il-mitigazzjoni u r-rispons għal attakki ċibernetiċi u billi taġixxi bħala ċ-ċentru għall-koordinazzjoni tal-iskambju ta' informazzjoni dwar iċ-ċibersigurtà u r-rispons għal inċidenti għall-kostitwenti. Is-CERT-UE għandha tiġbor, tiġġestixxi, tanalizza u tikkondividi informazzjoni mal-kostitwenti dwar theddidiet, vulnerabbiltajiet u inċidenti fuq infrastruttura tal-ICT mhux klassifikata. Hija għandha tikkoordina r-risponsi għal inċidenti fil-livell interistituzzjonali u fil-livell tal-kostitwenti, inkluż billi tipprovdi jew tikkoordina l-forniment ta' assistenza operattiva speċjalizzata. Is-CERT-UE għandha toffri servizzi CERT standard lill-kostitwenti kollha. Il-katalgu li jistabbilixxi s-servizzi dettaljati offruti tas-CERT-UE, u kwalunkwe aġġornament, għandu jiġi approvat mill-Bord ta' Tmexxija. Meta jkun qed jirrevedi l-lista ta' servizzi, il-Kap tas-CERT-UE għandu jqis ir-riżorsi allokati lilu jew lilha. Is-CERT-UE jista' jimmonitorja t-traffiku tan-netwerk tal-kostitwenti bil-kunsens tal-kostitwent rilevanti. Is-CERT-UE tista' tipprovdi assistenza lil kostitwenti rigward inċidenti fuq netwerks u sistemi tal-IT klassifikati jekk tintalab tagħmel dan mill-kostitwent ikkonċernat. Is-CERT-UE m'għandhiex tibda attivitajiet jew tintervjeni konxjament fi kwalunkwe kwistjoni li taqa' taħt il-kompetenza tas-servizzi nazzjonali tas-sigurtà u tal-intelligence jew ta' dipartimenti speċjalizzati fi ħdan il-kostitwenti. Kwalunkwe kuntatti mas-CERT-UE mibdija jew imfittxa mis-servizzi tas-sigurtà nazzjonali u tal-intelligence għandhom jiġi kkomunikati lid-Direttorat tas-Sigurtà tal-Kummissjoni u lill-President tal-Bord ta' Tmexxija tas-CERT-UE mingħajr dewmien. Is-CERT-UE għandha tinforma lill-kostitwenti dwar il-proċeduri u l-proċessi tagħha biex tindirizza l-inċidenti. Jekk tintalab espressament mid-dipartimenti tal-politika tal-kostitwenti, is-CERT-UE tista' tagħti l-parir tekniku jew il-kontribut tagħha dwar kwistjonijiet ta' politika rilevanti. Is-CERT-UE u l-kostitwenti għandhom jaħdmu skont il-prinċipju "ħtieġa għal kondiviżjoni", soġġett għall-paragrafu 3. Is-CERT-UE għandha tiżgura li jkunu disponibbli mezzi ta' komunikazzjoni effiċjenti għall-finijiet tal-faċilitazzjoni tal-kondiviżjoni ta' informazzjoni mal-kostitwenti. Il-kostitwenti għandhom jipprovdu lis-CERT-UE informazzjoni dwar theddid u vulnerabbiltajiet għaċ-ċibersigurtà li jaffettwawhom. Meta s-CERT-UE tkun konxja ta' theddida jew ta' vulnerabbiltà li taffettwa jew li potenzjalment taffettwa lil xi kostitwent, hija għandha twissi lill-kostitwent ikkonċernat billi tipprovdi l-informazzjoni rilevanti kollha, inkluż il-livell tas-serjetà, malajr kemm jista' jkun, sabiex ikunu jistgħu jiġu implimentati miżuri protettivi jew ta' rimedju. Is-CERT-UE tista' tassisti fil-forniment ta' tali miżuri ta' protezzjoni jew ta' rimedju. Il-kostitwenti l-oħra għandhom jiġu infurmati meta t-theddida jew il-vulnerabbiltà jkollha l-potenzjal li taffettwahom. Il-kostitwenti għandhom jinfurmaw lis-CERT-UE mingħajr dewmien żejjed jekk huma jesperjenzaw inċident ċibernetiku sinifikanti u jipprovdu d-dettalji tekniċi rilevanti kollha sakemm dan ma jipperikolax l-interessi tas-sigurtà ta' kostitwent jew parti terza. Kull inċident għandu jitqies bħala sinifikanti sakemm ma jkunx ripetittiv jew bażiku u li x'aktarx ikun diġà mifhum sew f'termini ta' metodu u teknoloġiji. Informazzjoni mhux teknika tista' tiġi kondiviża mas-CERT-UE fid-diskrezzjoni tal-kostitwent affettwat. Informazzjoni dwar l-inċident ikkomunikata lis-CERT-UE ma għandhiex tiġi kondiviża barra s-CERT-UE, anki f'forma anonima, sakemm il-kostitwent affettwat ma jkunx ta l-kunsens tiegħu. Biex tħejji għal sitwazzjonijiet fejn ikun meħtieġ li l-informazzjoni tiġi kondiviża rapidament sabiex jiġu protetti n-netwerks u s-sistemi tal-kostitwenti, is-CERT-UE għandha taħdem mal-kostitwenti tagħha minn qabel dwar kif dan għandu jsir. Is-CERT-UE, waqt li taġixxi fi djalogu mal-kostitwenti, għandha żżomm katalogu ta' kompetenzi esperti disponibbli fosthom li potenzjalment jistgħu jintużaw, skont il-mezzi u l-kapaċitajiet, f'każ ta' inċident ċibernetiku kbir li jaffettwa wieħed jew aktar minnhom. Fejn xieraq, is-CERT-UE tista' torganizza u tikkoordina l-iskambju ta' informazzjoni u appoġġ tekniku direttament bejn il-kostitwenti biex jiġi indirizzat inċident ta' sigurtà ċibernetika. Fl-ambitu tal-kompetenza tagħha, is-CERT-UE għandha tikkoopera mill-qrib mal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni (ENISA) u ċ-Ċentru Ewropew taċ-Ċiberkriminalità fil-Europol. Is-CERT-UE għandha tikkondividi l-informazzjoni dwar inċidenti speċifiċi mal-awtoritajiet tal-infurzar tal-liġi unikament bil-kunsens minn qabel tas-servizzi kompetenti tal-kostitwent jew tal-kostitwenti rilevanti. Is-CERT-UE għandha żżomm reġistru tal-informazzjoni kollha kondiviża ma' kostitwenti u skambjata ma' partijiet oħra. Il-kostitwenti jistgħu jitolbu lis-CERT-UE biex tipprovdi dettalji tal-informazzjoni tagħhom kondiviża ma' partijiet oħra. Jekk ikun hemm il-ħtieġa, is-CERT-UE tista' tidħol f'arranġamenti ta' kooperazzjoni jew arranġamenti fil-livell tas-servizz ma' kwalunkwe kostitwent għall-forniment ta' servizzi CERT. Is-CERT-UE tista' wkoll tidħol f'arranġamenti ta' kooperazzjoni jew fil-livell tas-servizz rigward il-forniment ta' servizzi CERT bi ħlas għal operazzjonijiet ta' maniġġar ta' kriżi ċivili tal-UE taħt it-Titolu V, Kapitolu 2 tat-Trattat tal-Unjoni Ewropea. F'kull każ, tali arranġamenti ta' kooperazzjoni jew fil-livell tas-servizz għandhom ikunu soġġett għall-approvazzjoni mill-Bord ta' Tmexxija. Is-CERT-UE għandha tikkoopera u tiskambja informazzjoni mas-CERTs u s-CSIRTs nazzjonali jew governattivi tal-Istati Membri dwar theddidiet, vulnerabbiltajiet u inċidenti tas-sigurtà ċibernetika, dwar kontromiżuri possibbli u dwar il-kwistjonijiet rilevanti kollha għat-titjib tal-protezzjoni tal-infrastruttura tal-ICT tal-kostitwenti, inkluż permezz tan-netwerk tas-CSIRT imsemmi fl-Artikolu 12 tad-Direttiva NIS. Is-CERT-UE għandha tikkoopera ma' CERTs tal-Istati Membri sabiex tinġabar informazzjoni dwar theddid ġenerali u speċifiku għall-kostitwenti u dwar għodod u metodi, inkluż tekniki, tattiki u proċeduri, l-aħjar prassi u vulnerabbiltajiet ġenerali għat-tixrid lill-kostitwenti tagħha. Is-CERT-UE tista' tiskambja informazzjoni dwar l-għodod jew il-metodi, inkluż tekniki, tattiki u proċeduri, l-aħjar prassi u theddid u vulnerabbiltajiet ġenerali ma' tali CERTs. Is-CERT-UE tista' tiskambja informazzjoni speċifika għall-inċidenti ma' tali CERTs bil-kunsens tal-kostitwent affettwat. Is-CERT-UE tista' tikkoopera ma' CERTs speċifiċi għas-settur tal-industrija u ma' CERTs mhux tal-UE dwar għodod u metodi, bħal tekniki, tattiki u proċeduri, l-aħjar prassi u dwar theddid u vulnerabbiltajiet ġenerali. Għal kull kooperazzjoni ma' tali CERTs, inkluż fl-oqfsa fejn CERTs mhux tal-UE jikkooperaw ma' CERTs tal-Istati Membri, is-CERT-UE għandha titlob l-approvazzjoni minn qabel mill-Bord ta' Tmexxija. Is-CERT-UE tista' tikkoopera ma' sħab oħrajn, bħalma huma entitajiet kummerċjali jew esperti individwali, sabiex tiġbor informazzjoni dwar theddidiet ġenerali u speċifiċi, vulnerabbiltajiet u kontromiżuri possibbli. Għal kooperazzjoni usa' ma' dawn is-sħab, is-CERT-UE għandha titlob l-approvazzjoni minn qabel tal-Bord ta' Tmexxija. Sakemm ma jkunx fis-seħħ arranġament jew kuntratt ta' nondivulgazzjoni mas-sieħeb rilevanti, is-CERT-UE tista', bil-kunsens tal-kostitwent affettwat, tipprovdi informazzjoni relatata ma' inċident speċifiku f'kostitwent lil tali sħab fejn dawn jistgħu jikkontribwixxu għall-analiżi tiegħu. Tali ftehimiet jew kuntratti ta' nondivulgazzjoni għandhom ikunu verifikati legalment skont il-proċeduri interni rilevanti tal-Kummissjoni. Ftehimiet jew kuntratti ta' nondivulgazzjoni m'għandhomx ikunu jeħtieġu l-approvazzjoni minn qabel tal-Bord ta' Tmexxija iżda l-president tiegħu għandu jiġi infurmat. Is-CERT-UE tista' tidħol b'mod eċċezzjonali f'arranġamenti fil-livell tas-servizz ma' entitajiet oħra li mhumiex il-kostitwenti mingħajr l-approvazzjoni minn qabel tal-Bord ta' Tmexxija. Il-Kap tas-CERT-UE għandu jkun responsabbli għat-tmexxija bla xkiel tas-CERT-UE, huwa u jaġixxi taħt il-mandat tiegħu taħt id-direzzjoni tal-Bord ta' Tmexxija. Huwa jew hija għandha tkun responsabbli għall-implimentazzjoni tad-direzzjoni strateġika, il-gwida, l-objettivi u l-prijoritajiet stabbiliti mill-Bord ta' Tmexxija, u għall-ġestjoni tajba tas-CERT-UE, inkluż tar-riżorsi finanzjarji u umani tagħha. Huwa jew hija għandha tirrapporta regolarment lill-President tal-Bord ta' Tmexxija. Il-Kap tas-CERT-UE għandu jkun marbut bir-regoli applikabbli għall-Kummissjoni u għandu jaġixxi bħala uffiċjal ta' awtorizzazzjoni. permezz ta' sottodelega, meta jimplimenta l-baġit ġenerali tal-Unjoni Ewropea, f'konformità mar-regoli interni rilevanti tal-Kummissjoni dwar id-delega tas-setgħat u l-limiti f'tali każijiet. Huwa għandu jaġixxi taħt l-awtorità tal-Kummissjoni għall-applikazzjoni ta' regoli u proċeduri amministrattivi u finanzjarji biss. Il-Kap tas-CERT-UE għandu jippreżenta rapporti kull tliet xhur lill-Bord ta' Tmexxija dwar il-prestazzjoni tas-CERT-UE, l-implimentazzjoni tal-baġit, kuntratti jew arranġamenti oħra konklużi u missjonijiet imwettqa mill-persunal. Hu jew hi għandu/għandha j/tissottometti rapport annwali lill-Bord ta' Tmexxija skont l-Artikolu 8(1)(e). Il-Kap tas-CERT-UE għandu jassisti lill-uffiċjal ta' awtorizzazzjoni responsabbli, permezz ta' delega, fl-abbozzar tar-rapport annwali tal-attività li jkun fih informazzjoni finanzjarja u ta' ġestjoni, inkluż ir-riżultati tal-kontrolli, imfassal f'konformità mal-Artikolu 66(9) tar-Regolament Finanzjarju, u għandu jirrapporta regolament lilu dwar l-implimentazzjoni tal-miżuri li fir-rigward tagħhom ġew sottodelegati s-setgħat lilu. Il-Kap tas-CERT-UE għandu jħejji kull sena pjan finanzjarju tad-dħul u l-infiq amministrattiv għall-attivitajiet tagħha biex jiġi approvat mill-Bord ta' Tmexxija f'konformità mal-Artikolu 8(1)(c). Bord ta' Tmexxija għandu jipprovdi direzzjoni u gwida strateġika lis-CERT-UE u jimmonitorja l-implimentazzjoni tal-prijoritajiet u l-objettivi ġenerali tagħha. Il-membri tiegħu għandhom ikunu rappreżentanti tal-maniġment superjuri maħturin minn kull wieħed mill-firmatarji ta' dan l-Arranġament, u mill-ENISA li għandha tirrappreżenta l-interessi tal-aġenziji elenkati fl-Anness I li jmexxu l-infrastruttura tal-ICT tagħhom stess. Il-membri jistgħu jkunu megħjuna minn membru supplenti. Rappreżentanti oħra tal-kostitwenti jistgħu jiġu mistiedna mill-president biex jattendu l-laqgħat tal-Bord ta' Tmexxija. Il-Bord ta' Tmexxija għandu jaħtar president minn fost il-membri tiegħu għal perijodu ta' sentejn. Il-membru supplenti tiegħu jew tagħha għandu jsir membru sħiħ tal-Bord għall-istess tul ta' żmien. Il-Bord ta' Tmexxija għandu jiltaqa' fuq l-inizjattiva tal-president tiegħu jew fuq it-talba ta' kwalunkwe wieħed mill-membri tiegħu. Huwa għandu jadotta regoli ta' proċedura interni. Kull firmatarju għal dan l-Arranġament u l-ENISA għandu jkollhom vot wieħed, eżerċitat mill-membru jew il-membri korrispondenti. Id-deċiżjonijiet tal-Kumitat ta' Tmexxija għandhom jittieħdu b'maġġoranza sempliċi, ħlief fejn ikun previst mod ieħor. Il-president ma għandux jivvota għajr fil-każ ta' voti ndaqs fejn huwa jew hija tista' teżerċita l-vot deċiżiv. Jekk ikun hemm bżonn li jittieħdu deċiżjonijiet urġenti għal raġunijiet operazzjonali, il-Bord ta' Tmexxija jista', b'mod eċċezzjonali, jaġixxi bil-qbil tal-president u tal-membri li jirrappreżentaw il-Kummissjoni Ewropea, il-Kunsill, il-Parlament Ewropew u l-kostitwent jew kostitwenti affettwat(i). Il-Bord ta' Tmexxija jista' jaġixxi permezz ta' proċedura bil-miktub simplifikata mibdija mill-president li skontha d-deċiżjoni rilevanti għandha titqies approvata fil-perijodu ta' żmien stipulat mill-president, ħlief meta membru joġġezzjona. Il-Kap tas-CERT-UE għandu jipparteċipa fil-laqgħat tal-Bord ta' Tmexxija ħlief jekk jiġi deċiż mod ieħor mill-Bord. Is-segretarjat tal-Bord ta' Tmexxija għandu jiġi pprovdut mill-istituzzjoni li r-rappreżentant tal-maniġment superjuri tiegħu jkun il-president. Is-segretarjat għandu jinforma lill-aġenziji tal-UE elenkati fl-Anness I dwar deċiżjonijiet tal-Bord ta' Tmexxija. Kwalunkwe aġenzija tal-UE għandha tkun intitolata li tqajjem kull kwistjoni li hija tqis li għandha titressaq għall-attenzjoni tal-Bord ta' Tmexxija mal-president tal-Bord ta' Tmexxija. Fl-għoti ta' direzzjoni strateġika u gwida lis-CERT-UE, il-Bord ta' Tmexxija għandu b'mod partikolari: japprova, abbażi ta' proposta mill-Kap tas-CERT-UE, il-programm ta' ħidma annwali għas-CERT-UE u jimmonitorja l-implimentazzjoni tiegħu; japprova, abbażi ta' proposta mill-Kap tas-CERT-UE, il-katalgu tas-servizzi tas-CERT-UE; japprova, abbażi ta' proposta ppreżentata mill-Kap tas-CERT-UE, l-ippjanar finanzjarju tad-dħul u l-infiq, inkluż il-persunal, għall-attivitajiet tas-CERT-UE; japprova kull sena, abbażi ta' proposta mill-Kap tas-CERT-UE, l-ammont ta' approprjazzjonijiet finanzjarji annwali li għandhom jiġu pprovduti għal servizzi li jingħataw lil kostitwenti u partijiet terzi b'arranġamenti fil-livell tas-servizz mas-CERT-UE; jeżamina u japprova r-rapport annwali mfassal mill-Kap tas-CERT-UE li jkopru l-attivitajiet tas-CERT-UE u l-ġestjoni tagħha ta' fondi; japprova u jimmonitorja indikaturi tal-prestazzjoni ewlenin għas-CERT-UE definiti fuq proposta mill-Kap tas-CERT-UE; japprova d-dokumenti tas-CERT-UE li jistabbilixxu politiki ġenerali u linji gwida li jirrakkomandaw prassi tajba tas-sigurtà tal-ICT li għandha tiġi segwita mill-kostitwenti; japprova l-arranġamenti ta' kooperazzjoni, arranġamenti fil-livell tas-servizz jew kuntratti bejn is-CERT-UE u entitajiet oħra skont l-Artikoli 3(8) u 5(4); jistabbilixxi kif meħtieġ gruppi tekniċi ta' konsultazzjoni biex jassistu l-ħidma tal-Bord ta' Tmexxija, japprova t-termini ta' referenza tagħhom u jaħtar il-president tagħhom; u jemenda l-lista ta' aġenziji tal-Unjoni bl-applikazzjoni ta' dan l-Arranġament li jinsab fl-Anness I. Il-president jista' jirrappreżenta jew jaġixxi f'isem il-Bord ta' Tmexxija skont l-arranġamenti maqbula mill-Bord. Għalkemm stabbilita bħala fornitur awtonomu ta' servizz interistituzzjonali għall-istituzzjonijiet, il-korpi u l-aġenziji kollha tal-Unjoni, is-CERT-UE għandha tiġi integrata fl-istruttura amministrattiva ta' direttorat ġenerali tal-Kummissjoni sabiex tibbenefika mill-istrutturi ta' appoġġ amministrattivi, tal-ġestjoni finanzjarja u tal-kontabbiltà tal-Kummissjoni. Il-Kummissjoni għandha tinforma lill-Bord ta' Tmexxija dwar il-post amministrattiv tas-CERT-UE u kwalunkwe tibdil fih. Wara li tkun kisbet l-approvazzjoni unanima tal-Bord ta' Tmexxija, il-Kummissjoni għandha taħtar il-Kap tas-CERT-UE. Il-Bord ta' Tmexxija għandu jiġi kkonsultat fl-istadji kollha tal-proċedura ta' qabel il-ħatra tal-Kap tas-CERT-UE, b'mod partikolari fl-abbozzar ta' avviżi ta' postijiet battala, l-eżami ta' applikazzjonijiet u l-ħatra ta' bordijiet tal-għażla fir-rigward ta' dan il-post. L-uffiċjali tal-istituzzjonijiet u l-korpi kollha tal-Unjoni għandhom jiġu infurmati dwar kull avviż ta' post battal għal postijiet fis-CERT-UE. Bla ħsara għall-prerogattivi tal-awtorità baġitarja tal-Unjoni, l-istituzzjonijiet u l-korpi tal-Unjoni li jipparteċipaw f'dan l-Arranġament, bl-eċċezzjoni tal-Qorti Ewropea tal-Awdituri, il-Bank Ċentrali Ewropew u l-Bank Ewropew tal-Investiment, jimpenjaw ruħhom li jittrasferixxu jew jassenjaw lis-CERT-UE n-numru ta' postijiet imniżżla fl-Anness II sas-sena baġitarja tal-2019 jew kif previst mod ieħor fl-Anness II. L-istituzzjonijiet u l-korpi tal-Unjoni li jassenjaw jew jittrasferixxu n-numri definiti ta' postijiet għandhom jirċievu s-servizzi kollha mis-CERT-UE. Il-numru ta' postijiet stipulat fl-Anness II għandu jiġi rieżaminat kull ħames snin. Is-CERT-UE tista' tiftiehem mal-istituzzjonijiet u l-korpi parteċipanti tal-Unjoni dwar l-allokazzjoni temporanja ta' persunal addizzjonali għas-CERT-UE. Il-Qorti Ewropea tal-Awdituri, il-Bank Ċentrali Ewropew u l-Bank Ewropew tal-Investiment għandhom jidħlu f'arranġamenti fil-livell tas-servizz fir-rigward tas-servizzi offruti mis-CERT-UE skont il-katalgu tas-servizzi tagħha u l-kumpens finanzjarju annwali tagħhom li għandu jsir minn kull wieħed minnhom skont l-Anness II fil-bidu ta' kull sena finanzjarja bħala remunerazzjoni għal servizzi pprovduti mis-CERT-UE matul is-sena finanzjarja preċedenti. Il-kumpens finanzjarju li għandu jiġi pprovdut minn kull aġenzija tal-Unjoni biex jiġu koperti l-ispejjeż għall-offerta tas-servizzi tas-CERT-UE għandhom jiġu maqbula mal-aġenziji rispettivi tal-Unjoni u inklużi fil-qafas amministrattiv ġenerali li jirregola l-forniment ta' servizzi tal-Kummissjoni lill-aġenziji tal-Unjoni. Kull sena l-Kap tas-CERT-UE għandu jirrapporta dwar l-ammont ta' kumpens finanzjarju annwali li għandu jingħata minn dawk il-kostitwenti b'arranġamenti fil-livell ta' servizz mas-CERT-UE skont il-paragrafu 6 u l-aġenziji tal-Unjoni skont il-paragrafu 7. Kull sena l-Bord ta' Tmexxija għandu jirrieżamina l-ammont ta' kumpens finanzjarju annwali. Is-CERT-UE u l-kostitwenti għandhom jittrattaw kull informazzjoni rċevuta minn kostitwent ieħor jew minn parti terza bħala soġġetta għall-obbligu tas-segretezza professjonali f'konformità mal-Artikolu 339 tat-Trattat dwar il-Funzjonament tal-Unjoni Ewropea jew oqfsa applikabbli ekwivalenti. Huma ma għandhom jiżvelaw l-ebda informazzjoni bħal din lil partijiet terzi sakemm ma jkunux speċifikament awtorizzati li jagħmlu dan mill-kostitwent jew mill-parti kkonċernata. Il-funzjoni tal-awditur intern għandha titwettaq mis-Servizz tal-Awditjar Intern tal-Kummissjoni filwaqt li jiġu rrispettati d-dispożizzjonijiet tal-Artikolu 10. Il-Bord ta' Tmexxija jista' jissuġġerixxi lis-Servizz tal-Awditjar Intern tal-Kummissjoni li jsiru awditi. Il-Kap tas-CERT-UE għandu jkun responsabbli li jwieġeb għal mistoqsijiet tal-Ombudsman Ewropew u tal-Kontrollur Ewropew għall-Protezzjoni tad-Data skont il-proċeduri interni tal-Kummissjoni. Fid-dawl tax-xenarju dejjem jevolvi tat-theddid ċibernetiku u r-rispons tal-Unjoni għalih, inkluż il-prijoritajiet ta' politika tagħha stabbiliti fl-istrateġija ta' ċibersigurtà tal-Unjoni, il-Bord ta' Tmexxija għandu jirrieżamina l-organizzazzjoni u l-operat tas-CERT-UE. Huwa jista' jagħmel rakkomandazzjonijiet biex jiġi eżaminat jew emendat dan l-Arranġament, jew kwalunkwe rakkomandazzjoni oħra għat-tħaddim effettiv tas-CERT-UE, lill-istituzzjonijiet u l-korpi parteċipanti. Dan l-Arranġament għandu japplika għall-istituzzjonijiet u l-korpi tal-Unjoni li huma firmatarji għal dan l-Arranġament, u għall-aġenziji tal-Unjoni li jmexxu l-infrastruttura tal-ICT tagħhom li huma elenkati fl-Anness I. Dan l-Arranġament huwa mfassal bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Netherlandiża, Pollakka, Portugiża, Rumena, Slovakk, Slovena, Spanjola, Taljana, Ungeriża, Żvediża, f'oriġinal uniku li għandu jiġi ddepożitat mas-Segretarjat Ġenerali tal-Kunsill tal-Unjoni Ewropea li għandu jibgħat kopja awtentika ċċertifikata lill-firmatarji kollha. Magħmul fi Frankfurt, fil-Lussemburgu u fi Brussell, l-20 ta' Diċembru 2017. Aġenzija għall-Kooperazzjoni tar-Regolaturi tal-Enerġija Uffiċċju BEREC Korp ta' Regolaturi Ewropej tal-Komunikazzjonijiet Elettroniċi Uffiċċju Komunitarju tal-Varjetajiet tal-Pjanti Aġenzija Ewropea għas-Sigurtà u s-Saħħa fuq il-Post tax-Xogħol Aġenzija Ewropea għall-Gwardja tal-Fruntiera u tal-Kosta Aġenzija Ewropea għat-Tmexxija Operattiva tas-Sistemi tal-IT Fuq Skala Kbira fl-Ispazju ta' Libertà, Sigurtà u Ġustizzja Uffiċċju Ewropew ta' Appoġġ fil-Qasam tal-Asil Aġenzija Ewropea tas-Sikurezza tal-Avjazzjoni Awtorità Bankarja Ewropea Ċentru Ewropew għall-Prevenzjoni u l-Kontroll tal-Mard Ċentru Ewropew għall-Iżvilupp ta' Taħriġ Professjonali Aġenzija Ewropea għas-Sustanzi Kimiċi Aġenzija Ewropea għall-Ambjent Aġenzija Ewropea għall-Kontroll tas-Sajd Awtorità Ewropea dwar is-Sigurtà fl-Ikel Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol Aġenzija tal-GNSS Ewropea Istitut Ewropew għall-Ugwaljanza bejn is-Sessi Awtorità Ewropea tal-Assigurazzjoni u l-Pensjonijiet tax-Xogħol Aġenzija Ewropea għas-Sigurtà Marittima Aġenzija Ewropea għall-Mediċini Ċentru Ewropew għall-Monitoraġġ tad-Droga u d-Dipendenza fuq id-Droga Aġenzija tal-Unjoni Ewropea dwar is-Sigurtà tan-Netwerks u l-Informazzjoni Aġenzija tal-Unjoni Ewropea għat-Taħriġ fl-Infurzar tal-Liġi Aġenzija tal-Unjoni Ewropea għall-Kooperazzjoni fl-Infurzar tal-Liġi Aġenzija tal-Unjoni Ewropea għall-Ferroviji Awtorità Ewropea tat-Titoli u s-Swieq Fondazzjoni Ewropea għat-Taħriġ Aġenzija tal-Unjoni Ewropea għad-Drittijiet Fundamentali Uffiċċju tal-Proprjetà Intellettwali tal-Unjoni Ewropea Aġenzija tal-Unjoni Ewropea għall-Kooperazzjoni fil-Ġustizzja Kriminali Ċentru tat-Traduzzjoni għall-Korpi tal-Unjoni Ewropea Aġenzija Ewropea għad-Difiża Istitut Ewropew tal-Innovazzjoni u t-Teknoloġija Istitut tal-Unjoni Ewropea għall-Istudji fuq is-Sigurtà Ċentru Satellitari tal-Unjoni Ewropea Bord Uniku ta' Riżoluzzjoni Impenji finanzjarji annwali lis-CERT-UE fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8522. Il-EUR-Lex hu l-aċċess fuq l-Internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8640. Il-EUR-Lex hu l-aċċess fuq l-Internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali. f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8684. Il-EUR-Lex hu l-aċċess fuq l-Internet għal-liġi Ewropea. Mill-1 ta' Jannar 2018, l-ammont ta' benefiċċju ta' kuljum għandu jkun EUR 138,15. Mill-1 ta' Jannar 2018, l-iskala użata għall-kalkolu ta' rimborżi dovuti abbażi tad-distanza bejn il-post ta' oriġini u l-post ta' sekondar (km) hija li ġejja: Iċ-ċirku ta' barra tal-munita juri t-12-il stilla tal-bandiera Ewropea. Il-Qorti Ewropea tal-Awdituri b'dan tinfurmak li r-Rapport Speċjali Nru 1/2018 "Assistenza Konġunta ta' Appoġġ għal Proġetti fir-Reġjuni Ewropej (JASPERS) – wasal iż-żmien biex l-assistenza tiġi mmirata aħjar" għadu kif ġie ppubblikat. Ir-rapport jista' jiġi kkonsultat jew imniżżel mis-sit web tal-Qorti Ewropea tal-Awdituri: http://eca.europa.eu Qed issir stedina għal proposti għas-sejħa li ġejja. Id-data ta' skadenza tas-sejħa u l-informazzjoni rilevanti kollha qegħdin fit-test tas-sejħa, li hija ppubblikata fis-sit web tal-EIT. Oqsma ta' prijorità indirizzati fis-sejħa: EIT Mobiltà Urbana (trasport smart, aħdar u integrat), u l-EIT Manifattura (manifattura b'valur miżjud). Informazzjoni dwar il-modalitajiet tas-sejħa, il-kriterji ta' valutazzjoni u l-gwida għall-applikanti dwar kif jiġu sottomessi l-proposti hija disponibbli permezz tal-paġna KICs Call fuq is-sit web tal-EIT: http://eit.europa.eu/collaborate/2018-call-for-kics Id-Dikjarazzjoni Konġunta ppubblikata f'paġna 1 għandha taqra kif ġej: Il-ġejjieni tal-Ewropa jinsab f'idejna. Konvinti li l-Unjoni Ewropea hija l-aqwa strument biex niksbu l-objettivi tagħna, ser inkomplu naħdmu flimkien biex l-Unjoni tagħna nagħmluha aktar b'saħħitha, aktar magħquda u aktar demokratika fis-snin li ġejjin. L-Ewropa qed tirkupra saħħitha u rridu nieħdu vantaġġ minn dan ir-ritmu mġedded. Issa li fadal xi 18-il xahar sal-elezzjonijiet Ewropej li jmiss, mument demokratiku ċentrali biex il-votanti jivvalutaw kemm hi effettiva l-Unjoni, dan hu ż-żmien li għandna nuru li l-Ewropa tista' tipprovdi riżultati konkreti liċ-ċittadini tagħha fil-ħin u fejn hu importanti. Id-Dikjarazzjoni Konġunta dwar il-prijoritajiet leġiżlattivi tal-UE għall-2017, l-ewwel waħda minn meta dan l-istrument inħoloq permezz tal-Ftehim Interistituzzjonali dwar Tfassil Aħjar tal-Liġijiet tat-13 ta' April 2016, uriet il-valur tagħha bħala mezz biex tinżamm l-attenzjoni politika fuq il-proposti ewlenin fejn huma l-aktar meħtieġa riżultati, u għandha tiġġedded għall-perijodu li jkopri sal-elezzjonijiet Ewropej. It-tliet Istituzzjonijiet jaqblu li jwettqu aġenda pożittiva għal UE aktar inklużiva u aktar magħquda u qafas finanzjarju ġdid li jħares 'il quddiem għas-snin wara l-2020, b'appoġġ għall-objettivi tal-Unjoni u biex jiġi żgurat il-bilanċ xieraq bejn il-politiki tal-UE fl-interess taċ-ċittadini. F'konformità ma' dan is-sens qawwi ta' twettiq, ser nittrattaw bħala prijorità fil-proċess leġiżlattiv l-inizjattivi msemmijin hawn taħt biex niżguraw progress sostanzjali fihom u, jekk jista' jkun, inwettquhom qabel l-elezzjonijiet Ewropej tal-2019: Nipproteġu aħjar is-sigurtà taċ-ċittadini tagħna, billi niżguraw li l-awtoritajiet tal-Istati Membri jkunu jafu min qed jaqsam il-fruntieri esterni komuni tagħna, sistemi interoperabbli ta' informazzjoni tal-UE għas-sigurtà, ir-rekords kriminali, il-ġestjoni tal-fruntieri u tal-migrazzjoni, billi nsaħħu l-istrumenti tagħna għall-ġlieda kontra t-terroriżmu u kontra l-ħasil tal-flus, u billi nsaħħu l-kompetittività u l-innovazzjoni tal-industrija tad-difiża tal-Unjoni permezz ta' Fond Ewropew għad-Difiża; Nirriformaw u niżviluppaw il-politika tagħna dwar il-migrazzjoni fi spirtu ta' responsabbiltà u solidarjetà, inkluż r-riforma tas-Sistema Ewropea Komuni tal-Asil, inkluż il-mekkaniżmu ta' Dublin, u l-pakkett dwar il-migrazzjoni legali; Nagħtu spinta ġdida lill-impjiegi, it-tkabbir u l-investiment, billi nimmodernizzaw l-istrumenti tad-difiża tal-kummerċ tal-UE u nagħmlu progress fl-iskrinjar tal-investiment dirett barrani fl-UE, billi ntejbu l-ġestjoni tal-iskart f'ekonomija ċirkolari, billi nkomplu bl-isforzi tagħna għal Unjoni Ekonomika u Monetarja aktar profonda, u billi nlestu l-Unjoni Bankarja tagħna b'mod li jibbilanċja l-kondiviżjoni tar-riskju u t-tnaqqis tar-riskju; Nindirizzaw id-dimensjoni soċjali tal-Unjoni Ewropea, billi naħdmu fuq it-titjib tal-koordinament tas-sistemi tas-sigurtà soċjali, billi nipproteġu l-ħaddiema minn riskji għal saħħithom fuq il-post tax-xogħol, billi niżguraw trattament ġust għal kulħadd fis-swieq tax-xogħol tagħna permezz ta' regoli modernizzati dwar l-istazzjonar ta' ħaddiema, u billi ntejbu l-infurzar transkonfinali; Inwettqu l-impenn tagħna li nimplimentaw Suq Uniku Diġitali kollegat, billi nlestu l-immodernizzar tar-regoli għas-settur tal-komunikazzjoni elettronika, billi nissettjaw standards ogħla ta' protezzjoni tal-konsumatur għall-bejgħ bl-Internet u mill-bogħod ta' oġġetti kemm diġitali kif ukoll fiżiċi, u billi nsaħħu ċ-ċibersigurtà; Inwettqu l-objettiv tagħna ta' Unjoni tal-Enerġija ambizzjuża u politika dwar it-tibdil fil-klima li tħares 'il quddiem, b'mod partikolari billi nimplimentaw il-qafas għall-klima u l-enerġija għall-2030, billi nkomplu nsegwu l-Ftehim ta' Pariġi, inkluż b'leġiżlazzjoni dwar enerġija nadifa għall-Ewropej kollha u dwar mobbiltà nadifa; Inkomplu niżviluppaw il-leġittimità demokratika fil-livell tal-UE, billi ntejbu l-funzjonament tal-Inizjattiva taċ-Ċittadini Ewropej u billi nżidu t-trasparenza fil-finanzjament tal-partiti politiċi. Barra minn hekk, naqblu li hemm bżonn isir progress ukoll fil-kwistjonijiet importanti li ġejjin: Inkomplu bl-impenn tagħna favur il-valuri komuni Ewropej, id-demokrazija, l-istat tad-dritt u d-drittijiet fundamentali, it-tisħiħ tal-leġittimità demokratika tal-UE kif ukoll l-impenn konġunt tagħna li nieqfu kontra d-diskriminazzjoni u l-ksenofobija; Naħdmu lejn politika kummerċjali robusta, miftuħa u bbażata fuq ir-regoli, bil-konvinzjoni li l-kummerċ jikkontribwixxi għall-ħolqien tal-ġid u l-impjiegi; Nindirizzaw il-frodi tat-taxxa, l-evażjoni tat-taxxa u l-evitar tat-taxxa, kif ukoll niżguraw sistema tat-taxxa li tkun b'saħħitha u ġusta; Niżguraw li l-protezzjoni soċjali u d-drittijiet soċjali jkunu ġusti u ta' livell adegwat, kif stabbilit fl-20 prinċipju bażiku tal-Pilastru tad-Drittijiet Soċjali; Insaħħu r-rwol tal-UE fil-protezzjoni u l-ħarsien tal-interessi tagħna lil hinn mill-fruntiera tagħha u fil-kontribut għall-istabbiltà, is-sigurtà u l-paċi; Niżguraw livell għoli ta' protezzjoni tad-data, drittijiet diġitali u standards etiċi filwaqt li naħsdu l-benefiċċji u nevitaw ir-riskji tal-iżviluppi fl-intelliġenza artifiċjali u r-robotika. It-tliet Istituzzjonijiet jaqblu wkoll li jkomplu jaħdmu fuq il-proposti kollha pendenti. Filwaqt li nkiseb progress sostanzjali fit-twettiq tal-proposti prijoritarji identifikati fid-Dikjarazzjoni Konġunta tal-2017, ninsabu determinati li nlestu x-xogħol li ntrabatna li nagħmlu. Ser inkomplu naħdmu fuq il-proposti ppreżentati sa minn Diċembru 2016. Ser nittrattaw ukoll il-proposti leġiżlattivi li jinsabu fil-programm ta' ħidma tal-Kummissjoni għall-2018. Nibqgħu impenjati favur il-promozzjoni tal-implimentazzjoni korretta u l-infurzar tal-leġiżlazzjoni eżistenti. Aħna, bħala l-Presidenti tal-Parlament Ewropew, tal-Kunsill u tal-Kummissjoni Ewropea, ser nagħmlu monitoraġġ regolari tal-implimentazzjoni fil-ħin u effiċjenti ta' din id-Dikjarazzjoni Konġunta. Fir-rigward tar-referenza fid-dikjarazzjoni konġunta għat-tlestija tal-Unjoni Bankarja, jitfakkru l-konklużjonijiet tal-Kunsill ECOFIN tas-17 ta' Ġunju 2016 dwar pjan direzzjonali biex titlesta l-Unjoni Bankarja. Il-Kunsill jibqa' impenjat għal dan il-pjan direzzjonali u jissottolinja l-ħtieġa li titlesta l-Unjoni Bankarja f'termini tat-tnaqqis u l-kondiviżjoni tar-riskji fis-settur finanzjarju, fis-sekwenza adatta, kif jinsab f'dawn il-konklużjonijiet. Bla preġudizzju għall-Artikolu 311 tat-Trattat dwar il-Funzjonament tal-Unjoni Ewropea, il-Parlament Ewropew huwa impenjat favur ir-riforma tas-sistema tar-riżorsi proprji tal-Unjoni, abbażi tar-rakkomandazzjonijiet tal-Grupp ta' Livell Għoli dwar ir-Riżorsi Proprji. F'dan il-kuntest, il-Parlament Ewropew jissottolinja l-ħtieġa li jsiru proposti leġiżlattivi komprensivi dwar ir-riżorsi proprji tal-Unjoni flimkien mal-qafas finanzjarju pluriennali li jmiss. Id-dħul u l-infiq tal-Unjoni għandhom jiġu ttrattati b'mod parallel.